PSL กำไรเรือเกลือ.!?
แหม๊...เห็นราคาหุ้น PSL วิ่งช้าอืดอาดเป็นเรือเกลือ จนหลุดแนวรับสำคัญที่ 15 บาท ก็แล้ว ล่าสุดหลุดแนวรับที่ 12 บาทอีกต่างหาก เผลอ ๆ จะหลุด 10 บาทเอาได้นะเนี่ย
แหม๊...เห็นราคาหุ้น PSL วิ่งช้าอืดอาดเป็นเรือเกลือ จนหลุดแนวรับสำคัญที่ 15 บาท ก็แล้ว ล่าสุดหลุดแนวรับที่ 12 บาทอีกต่างหาก เผลอ ๆ จะหลุด 10 บาทเอาได้นะเนี่ย
8 พ.ค. 2566

แหม๊…เห็นราคาหุ้นบริษัท พรีเชียส ชิพปิ้ง จำกัด (มหาชน) หรือ PSL วิ่งช้าอืดอาดเป็นเรือเกลือ จนหลุดแนวรับสำคัญที่ 15 บาท ก็แล้ว ล่าสุดหลุดแนวรับที่ 12 บาทอีกต่างหาก เผลอ ๆ จะหลุด 10 บาทเอาได้นะเนี่ย…ขณะที่วานนี้ (8 พ.ค. 2566) ราคาทรุดไปอีก 3.28% ปิดตลาดที่ 11.80 บาท ด้วยมูลค่าการซื้อขาย 74.01 ล้านบาท
เห็นแล้วใจคอชักไม่ค่อยดี เกรงว่า PSL จะกลายเป็นหุ้นต่ำสิบน่ะสิ..!!
ส่วนต้นสายปลายเหตุที่ทำให้นักลงทุนพร้อมใจกันเทหุ้น PSL คงมาจากผลงานไตรมาส 1/2566 ที่ถูกคาดการณ์ว่าจะออกมาย่ำแย่ ผลพวงจากค่าระวางเรือ (BDI) ที่ทรุดลงต่อเนื่องนั่นแหละ
สุดท้ายไม่ผิดจากที่คาดการณ์เอาไว้ เมื่อ PSL เปิดงบไตรมาส 1/2566 กำไรสุทธิทรุดไป 93.91% เหลือแค่ 78.69 ล้านบาท เมื่อเทียบกับไตรมาส 1/2565 ที่มีกำไรสุทธิ 1,293.92 ล้านบาท
ก็ไม่ต่างจาก PSL กำไรเรือเกลือดี ๆ นี่เอง..!!
ส่วนที่มาที่ไปของการตกอยู่ในสถานการณ์กำไรเรือเกลือนั้น มาจากรายได้จากการเดินเรือสุทธิหายไปกว่าครึ่ง เมื่อเทียบกับไตรมาส 1/2565 มีสาเหตุมาจากรายได้เฉลี่ยต่อวันต่อลำเรือลดลงจาก 21,995 เหรียญสหรัฐ ในไตรมาส 1/2565 เป็น 10,022 เหรียญสหรัฐ ในไตรมาส 1/2566
ขณะที่ในไตรมาสนี้ มีรายได้สูงสุดต่อวันต่อลำเรืออยู่ที่ 25,411 เหรียญสหรัฐ เมื่อเทียบกับไตรมาส 1/2565 ที่มีรายได้เฉลี่ยต่อวันต่อลำเรือ 21,995 เหรียญสหรัฐ
โดย ณ วันที่ 31 มีนาคม 2566 บริษัทมีกองเรือจำนวน 38 ลำ
ไม่หมดเท่านี้ PSL ยังถูกต้นทุนกัดกินกำไรด้วยนะ โดยไตรมาส 1/2566 มีค่าใช้จ่ายในการเดินเรือเพิ่มขึ้น 15% สาเหตุหลักมาจากการเพิ่มขึ้นของค่าใช้จ่ายค่าพัสดุภัณฑ์/ค่าอะไหล่ เมื่อพิจารณาค่าใช้จ่ายในสกุลเงินเหรียญสหรัฐ พบว่าค่าใช้จ่ายในการเดินเรือเฉลี่ยต่อวันต่อลำเรือ (OPEX) เพิ่มขึ้นจาก 4,914 เหรียญสหรัฐ ในไตรมาส 1/2565 เป็น 5,231 เหรียญสหรัฐ ในไตรมาส 1/2566
รวมทั้งมีค่าใช้จ่ายทางการเงินเพิ่มขึ้น 21.77 ล้านบาท เมื่อเปรียบเทียบไตรมาส 1/2565 โดยสาเหตุหลักเนื่องมาจากการเพิ่มขึ้นของอัตราดอกเบี้ย LIBOR/SOFR
ซ้ำร้ายตลอดปี 2566 ถูกคาดการณ์ว่าค่าระวางเรือจะเป็นขาลง อันเป็นผลมาจากสถานการณ์โควิดที่ดีขึ้นตามลำดับ ประกอบกับสงครามการค้า สงครามรัสเซีย-ยูเครน ก็ไม่รุนแรงเหมือนในอดีต อีกทั้งคาดการณ์ว่าการฟื้นตัวของเศรษฐกิจโลกคงไม่ปรู๊ดปร๊าดหรอก ไม่ว่าจะเป็นเศรษฐกิจสหรัฐฯ และจีน คงไม่เห็นการเติบโตแบบก้าวกระโดด ทำให้ความต้องการใช้เรือในการขนส่งสินค้าไม่สูงมาก ไม่ต้องแย่งกันเหมือนในอดีต…
นั่นหมายความว่า..กำไรของ PSL และกลุ่มเดินเรือปีนี้และปีหน้าคงหมดโปรฯ อู้ฟู่แล้วน่ะสิ..!!
แหม๊…เสียดายจัง เฮ่อ เสียดายจัง..!!
เอาหน่า..แม้กำไรเรือเกลือไปหน่อย แต่จากราคาหุ้น PSL ที่สาละวันเตี้ยลง ก็ทำให้อัตราส่วนเงินปันผลตอบแทนถ่างมากขึ้นเรื่อย ๆ ล่าสุดยีลด์ปาไป 14.34% แล้วนะ
ดังนั้นถ้าใครมองว่าเป็นจังหวะซื้อของถูก เพื่อนอนกินเงินปันผลงาม ๆ ก็ไม่ว่ากัน…
…เลือกที่สบายใจละกัน…
…อิ อิ อิ…